**ΘΕΜΑ: ΧΟΡΗΓΗΣΗ ΒΕΒΑΙΩΣΗΣ ΠΕΡΑΙΩΣΗΣ ΕΡΓΑΣΙΩΝ**

Ημερομηνία υποβολής **: *04/11/2023***

**Ερώτηση:**

Έργο το οποίο εκτελείται με την παλιά νομοθεσία έχει λήξη εγκεκριμένου χρόνου 9/11/2023. Οι εργασίες του έργου ολοκληρώθηκαν στις 8/9/2023 αλλά δεν είχε εκδοθεί βεβαίωση περαίωσης εργασιών. Στις 25/10/2023 ο Ανάδοχος αιτείται χορήγηση βεβαίωσης περαίωσης εργασιών με ημερομηνία περαίωσης την 8/9/2023. Μπορούμε με σημερινή ημερομηνία να βεβαιώσουμε ως ημερομηνία περάτωσης την 8/9/2023 ?

**Απάντηση :**

Σύμφωνα με την Παρ. 1 Άρθρου 168 («Βεβαίωση περάτωσης εργασιών») (προ της τροποποίησης με το άρθρο 82 Ν.4782/2021,ΦΕΚ Α` 36) :

*«Όταν λήξει η προθεσμία περάτωσης του συνόλου ή τμημάτων του έργου,* ***ο επιβλέπων ή το εντεταλμένο όργανο της επίβλεψης αναφέρει στη διευθύνουσα υπηρεσία, μέσα σε διάστημα δέκα (10) ημερών από τη λήξη του εγκεκριμένου χρόνου περαίωσης****, αν τα έργα έχουν περατωθεί και έχουν υποστεί ικανοποιητικά τις δοκιμασίες που προβλέπονται στη σύμβαση ή αν τα έργα δεν έχουν περατωθεί, οπότε αναφέρει συγκεκριμένα τις εργασίες που απομένουν για εκτέλεση.*

*Αν οι εργασίες έχουν περατωθεί, ο προϊστάμενος της διευθύνουσας υπηρεσίας****, μέσα σε δέκα (10) ημέρες από την παραλαβή της πιο πάνω αναφοράς, εκδίδει βεβαίωση για την ημέρα που περατώθηκαν οι εργασίες του έργου*** *(βεβαίωση περάτωσης των εργασιών) την οποία κοινοποιεί αμελλητί στον ανάδοχο.*

**Συνεπώς με σημερινή ημερομηνία (π.χ. 06/11/2023) μπορείτε ο επιβλέπων να υπογράψει την Έκθεση Περαίωσης με ημερομηνία περάτωσης από την 26η/10/2023 έως και σήμερα.**

**Αντιστοίχως το αργότερο την 16η/11/2023 (δηλ.** **μέσα σε δέκα ημέρες από την παραλαβή της πιο πάνω αναφοράς), μπορείτε να βεβαιώσετε ως ημερομηνία περάτωσης την 26η/10/2023.**

Δώστε σημασία και στα επόμενα εδάφια του**Άρθρου 168 («Βεβαίωση περάτωσης εργασιών»)**

*Εάν η βεβαίωση δεν εκδοθεί μέσα στην πιο πάνω προθεσμία, τότε θεωρείται ότι έχει εκδοθεί αυτοδίκαια τριάντα (30) ημέρες μετά την υποβολή από τον ανάδοχο σχετικής έγγραφης όχλησης και επιβάλλονται στα υπαίτια όργανα του φορέα κατασκευής του έργου οι πειθαρχικές ποινές που προβλέπονται στην παρ. 3 του άρθρου 141. Την έκδοση της βεβαίωσης μπορεί να ζητήσει ο ανάδοχος και πριν από τη λήξη των προθεσμιών αν έχει περατώσει τα έργα. Στην περίπτωση αυτή εφαρμόζονται ανάλογα οι διαδικασίες των πρώτων εδαφίων της παρούσας παραγράφου. Η βεβαίωση περάτωσης των εργασιών δεν αναπληρώνει την παραλαβή των έργων, η οποία διενεργείται, σύμφωνα με τις διατάξεις των επόμενων άρθρων».*

**Σχετική Νομολογία περί βεβαίωσης περάτωσης του έργου (πριν το Ν.4782/21)**

Διαδικασία βεβαίωσης περάτωσης του έργου. Η βεβαίωση εκδίδεται μόνο από τον προϊστάμενο της διευθύνουσας υπηρεσίας και δεν μπορεί να υποκατασταθεί από την αναφορά του επιβλέποντος μηχανικού. Αν ο ανάδοχος δεν προσβάλλει νομοτύπως τυχόν παράλειψη του προϊσταμένου της διευθύνουσας υπηρεσίας να εκδόσει την ανωτέρω βεβαίωση, δεν μπορεί να προβάλλει κατ΄ αυτής λόγους κατά το στάδιο της προσωρινής παραλαβής του έργου. Οι προθεσμίες για τη συντέλεση αυτοδικαίως της προσωρινής και οριστικής παραλαβής του έργου αρχίζουν από τη βεβαιωμένη περάτωση του έργου. Δεν επιβάλλεται η γνωστοποίηση στον ανάδοχο των ενεργειών, στις οποίες πρέπει να προβεί, προκειμένου να αρχίσουν να τρέχουν οι προθεσμίες για την αυτοδίκαιη παραλαβή του έργου. Νόμιμη η κρίση της προσβαλλόμενης απόφασης ότι, εφόσον η διευθύνουσα υπηρεσία δεν είχε εκδόσει βεβαίωση για την περάτωση των εργασιών, δεν είχαν αρχίσει να τρέχουν οι προθεσμίες για τη συντέλεση αυτοδικαίως της παραλαβής του έργου. Από το γεγονός ότι σε ορισμένα πρωτόκολλα παράδοσης προς χρήση ορισμένων διαμερισμάτων δεν επισημάνθηκαν ελλείψεις ή κακοτεχνίες, δεν τεκμαίρεται ότι δεν υπήρχαν οι ελλείψεις και οι κακοτεχνίες που διαπιστώθηκαν από την Επιτροπή Προσωρινής Παραλαβής του έργου και περιελήφθησαν στο σχετικό πρωτόκολλο. (ΣτΕ 210/2008 και 208/2006).

Περισσότερα στο:

<http://dimosies-symvaseis.gr/index.php/ektelesi-epivlepsi-ergon/868-kefalaio-ie-oloklirosi-fysikou-antikeimenou-paralavi-tou-ergou/ig-1-oloklirosi-tou-ektelesthentos-ergou-vevaiosi-peraiosis>

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

***dimosies-symvaseis.gr***

Τηλ. Επικοινωνίας : *6945-558980*